രജനീകാന്തിന്റെ രാഷ്ട്രീയ പ്രവേശനം ആകാംഷയോടെയാണ് ആരാധകരും ഇന്ത്യൻ രാഷ്ട്രീയവും കാത്തിരിക്കുന്നത് . സ്വന്തം പാർട്ടിയുണ്ടാക്കിയാണോ താരത്തിൻറെ രംഗപ്രവേശമെന്നാണ് എല്ലാവരും ഉറ്റുനോക്കുന്നത് . തൻറെ രാഷട്രീയ പാർട്ടി പ്രഖ്യാപനവും പ്രവേശനവും ഉടൻ ഉണ്ടാകുമെന്ന അഭ്യൂഹങ്ങൾക്കിടെ നിലപാട് വ്യക്തമാക്കിയിരിക്കുകയാണ് രജനികാന്ത് . രാഷ്ട്രീയത്തിലേക്ക് തിരക്ക് പിടിച്ച് ഇറങ്ങേണ്ട ആവശ്യമില്ലെന്നാണ് താരം ചെന്നൈയിൽ മാധ്യമങ്ങളോട് പറഞ്ഞത് . അതേസയം തന്റെ പിറന്നാൾ ദിനത്തിന് ശേഷം ആരാധകരെ കാണുമെന്നും രജനികാന്ത് പറഞ്ഞു . ഡിസംബർ 12നാണ് രജനികാന്തിന്റെ ജന്മദിനം . അതിന് ശേഷം മാത്രമേ ആരാധകരെ കാണൂ എന്നാണ് അദ്ദേഹം വ്യക്തമാക്കുന്നത് . ഇതോടെ പുതിയ പാർട്ടിയുടെ പ്രഖ്യാപനവും രജനികാന്തിന്റെ രാഷ്ട്രീയ പ്രവേശനവും ഇനിയും വൈകുമെന്നാണ് കണക്കുകൂട്ടൽ . യുദ്ധത്തിന് തയ്യാറാകൂ എന്നായിരുന്നു ആരാധകരോട് മാസങ്ങൾക്ക് മുമ്പ് അദ്ദേഹം ആഹ്വാനം ചെയ്തത് . നിലവിലെ വ്യവസ്ഥിതിയിൽ മാറ്റം വരുത്തണമെന്നും അദ്ദേഹം ആരാധകരോടായി പറഞ്ഞിരുന്നു . അതേസമയം രജനികാന്തിനെ ബിജെപിയിലേക്ക് ക്ഷണിച്ചുകൊണ്ട് കേന്ദ്രമന്ത്രി പൊൻ രാധാകൃഷ്ണൻ രംഗത്തെത്തിയെങ്കിലും താരം പ്രതികരിച്ചിരുന്നില്ല . ഇതിനിടയിലാണ് പുതിയ പാർട്ടി രൂപീകരിക്കാൻ തയ്യാറെടുക്കുന്നതായും പിറന്നാൾ ദിനത്തിൽ പ്രഖ്യാപനമുണ്ടാകുമെന്നുമുള്ള വാർത്തകൾ വന്നത് .